Vores favoritter: 10 juleoplevelser du ikke må gå glip af i København
Skrevet den 6. december 2020 kl 16:12 Af Camilla Lützhøft Stahlschmidt
Trods coronavirus, restriktioner og afstand er der fuld drøn på julehyggen i København, og her på MigogKbh er vi pjattede med alt fra gløgg og godter til juleløjer på vandet. Derfor har vi samlet den ultimative liste med vores 10 julefavoritter, som du ikke bør snyde dig selv for her i december.
Hotel d'Angleterres gløgg. Foto: Rasmus Kramer Schou
1. Genial gløgg
Hvis du kun skal drikke gløgg ét sted i byen denne jul, så lad det være på Hotel d'Angleterres Michelinrestaurant, Marchal.
De har to slags – den røde, som selvfølgelig er baseret på rødvin og serveres med pebernødder, og så den ikoniske hvide, som passer i farven til facaden og serveres med en sneboldskonfekt.
Man kan selvfølgelig sidde ude under varmelamperne på Marchals store terrasse og følge med i livet på Kongens Nytorv, eller man kan trække indenfor i baren eller måske helt op foran pejsen, hvor man i dybe bløde sofaer kan få skuldrene helt ned.Se vores store gløgg-guide her.
2. Jul i Tivoli
Ingen jul uden en tur i Tivoli! I år fejrer forlystelsesparken julen under temaet "Hjerternes Fest", og den gamle have emmer således af både kærlighed og julehygge.
Man kan besøge julemanden og fortælle, hvad man ønsker sig i julegave, og man kan høre Tivoli-Garden spille sød julemusik. Og så er der som altid mulighed for at prøve et væld af forlystelser, hvis man trænger til en snurretur eller et sug i maven.
Hvornår: 13. november 2020 til 3. januar 2021
3. Julemarked på Christiania
Der er ikke noget julemarked i Den Grå Hal på Christiania i år, men christianitterne har fundet en alternativ måde at holde julemarked på trods coronasituationen og -restriktionerne.
I stedet for at invitere indenfor i den tætpakkede hal, har de taget flere forskellige lokaler i brug rundt omkring på Christiania, og de besøgende bliver endda inviteret ind i værksteder og private hjem, hvor der holdes julestue.
4. Skøjtetur og madmarked
Vil man suse over isen i fuld fart og nyde ægte vinteridyl, er Broens Skøjtebane et must at besøge i december.
Her kan man leje skøjter og tage sig en tur på isen, inden man slår sig ned med god mad og drikke fra madboderne.
Du kan blandt andet sætte tænderne i en flæskestegssandwich fra Meyers eller lune dig på lækre luksus-churros lavet af konditor Nikolas Strangas.
Hvad: Broens Skøjtebane
Hvornår: Se åbningstiderne her.
5. Juleboller hos Juno
Man skal huske at spise masser af julegodter i løbet af december.
Nogle af byens allerbedste finder du hos Juno. Lige nu bages der nemlig safranboller i lange baner hos Østerbros mesterbagere, og du bør nok forberede dig på at stå i kø, inden du får lov at sætte tænderne i en af dem, for rygtet om det gode bagværk har for længst spredt sig til resten af byen.
Junos julede boller består af blød gærdej med håndplukket safran, og de er toppet med knasende sukker.
Hvad: Safranboller
Hvor: Juno the Bakery,
Hvornår: Fra onsdag 18. november 2020
6. Æbleskiver med udsigt
På en helt særlig lokation i København kan du i år spise æbleskiver og drikke gløgg.
Kulturtårnet på Knippelsbro inviterer nemlig indenfor til hyggelige julestunder med byens måske bedste udsigt.
Du kan komme forbi Kulturtårnet og nyde lune æbleskiver samt hjemmelavet gløgg frem til 20. december 2020.
Hvad: Gløgg og æbleskiver i Kulturtårnet
Hvor: Knippelsbro 2, København K
Hvornår: Onsdag-fredag kl. 15-21, lørdag kl. 12-20 og søndag kl. 12-18
Nu er det igen jul på Bakken. Foto: PR
7. Jul på Bakken
Verdens ældste forlystelsespark, som ligger en kort togtur fra København, juler igen.
På Bakken har man i år sørget for en gigantisk mistelten, juleboder og meget mere. Pjerrot optræder på alle åbningsdage, så de små kan få sig et godt julegrin, og en række af forlystelserne er åbne.
Restauranterne byder på julemad, og i Korsbæk kan man gå en tur og se på de julepyntede vinduer.
Confit-sandwich i Vinterhytten. Foto: PR
I de kolde måneder er Vinterhytten på Christianshavn åben, og her bør du lægge vejen forbi, hvis du er til god, gammeldags julestemning og gode sager til ganen.
Det er Christianshavns Bådudlejning, der forvandles til Vinterhytten, og her bør du bestemt ikke snyde dig selv for en confit-sandwich med and, grønkål og rysteribs.
Der er selvfølgelig også æbleskiver på menuen samt både hvid og rød gløgg.
Hvad: Vinterhytten
Hvor: Overgaden Neden Vandet 29, København K
Hvornår: Mandag til søndag kl. 12-22
9. Jul med dyrene
For dyrevenner er der ingen vej uden om Zoo i december. Det er nemlig ikke ofte, man har chancen for at stå på skøjter, mens man vinker til pandaer og pingviner.
Men det er lige, hvad man kan på Verdenspladsen i disse dage. Her er anlagt en sjov skøjtebane, og når man har taget en tur på den, kan man begive sig rundt i haven og hilse på dyrene, mens man nyder synet af 400.000 julelys.
Hvornår: Til søndag den 3. januar. Skøjtebanen bliver stående til d. 28. februar 2021.
10. Sejltur med gløgg
Sidste punkt på MigogKbh's julede hitliste er en maritim oplevelse i godt selskab.
Igen i år sejler Hey Captains små, luksuriøse både rundt i havnen, og her kan du og vennerne lade jer fragte rundt på vandet, mens I får gode historier samt gløgg og varm kakao om bord.
Man får desuden udleveret varme tæpper, så man er sikker på at kunne holde varmen på hele turen. Og for at skrue helt op for julehyggen, er bådene blevet udstyret med lanterner.